Eestlase peamine kokkupuude islamiga käib meedia kaudu, kus uudiste keskmes on radikaalsed ja fundamentalistlikud islamirühmitused, kellel näiteks "Radio Muzzenini" tegelastega midagi ühist ei olegi. Neli  egiptlast on ühelt poolt täiesti tavalised inimesed, kes uue seaduse tõttu kaotavad oma töö - inimlikul tasandil on sellega lihtne samastuda kõigil, kes sellise probleemiga kokku on puutnud. Teiselt poolt võimaldab lavastus saada aimu religioossetest reeglitest lähtuvast kogukonnast - mehed on end jäägitult oma ametile pühendanud, tunnevad end justkui jumala poolt äravalitutena, sest viivad läbi olulist riitust ja traditsiooni. Nad ei ole kaotanud mitte ainult oma töö, vaid ka elu mõtte.